google/wiki40b huggingface dataset:
Μιτρόπα Καπ

Πρόδρομες διοργανώσεις

Μια πρώτη διεθνής διασυλλογική ποδοσφαιρική διοργάνωση ξεκίνησε το 1897 στη Βιέννη. Ονομαζόταν Τσάλεντζ Καπ (Challenge Cup) και εμπνευστής ήταν ο Τζον Γκράμλικ (John Gramlick), συνιδρυτής του συλλόγου "Βιέννα Κρίκετ & Σπορτ Κλούμπ" (Vienna Cricket and Football-Club). Στο κύπελλο αυτό μπορούσαν να μετέχουν όλες οι ομάδες από την Αυστροουγγαρία. Τελικά συμμετείχαν μόνο ομάδες από τις τρεις μεγαλύτερες πόλεις της αυτοκρατορίας, δηλαδή από τη Βιέννη, τη Βουδαπέστη και την Πράγα.
Το Τσάλεντζ Καπ συνεχίστηκε ως το 1911. Σήμερα θεωρείται ο προπομπός του Μιτρόπα Καπ και κατά συνέπεια των ευρωπαϊκών διοργανώσεων της UEFA. Τελευταίος νικητής του Τσάλεντζ Καπ υπήρξε η "Βιέννα Σπορτκλούμπ ", μια από τις παλιότερες και πιο παραδοσιακές ομάδες της Αυστρίας, η οποία κατέχει το τρόπαιο μέχρι σήμερα.

Προπολεμική περίοδος

Η ιδέα ενός ευρωπαϊκού κυπέλλου επανήλθε μετά τον Α΄ Παγκόσμιο πόλεμο, ο οποίος επέφερε τη διάλυση της Αυστροουγγρικής αυτοκρατορίας. Η ιδέα αυτή καλλιεργήθηκε κυρίως ανάμεσα στις ομάδες της Κεντρικής Ευρώπης, οι οποίες τότε κυριαρχούσαν στο ευρωπαϊκό ποδόσφαιρο. Ήδη από τις αρχές της δεκαετίας του ’20 στις χώρες αυτές δημιουργήθηκαν εθνικά επαγγελματικά πρωταθλήματα: στην Αυστρία το 1924, στην Ουγγαρία το 1925 και στην Τσεχοσλοβακία το 1926.
Στις 17 Ιουλίου 1927, στη Βιέννη, έπειτα από πρόσκληση του Hugo Meisl, προέδρου της Αυστριακής Ομοσπονδίας Ποδοσφαίρου, αποφασίστηκε η δημιουργία του Μιτρόπα Καπ. Σκοπός του ήταν η οικονομική ενίσχυση και η ενδυνάμωση των ομάδων μέσω του ανταγωνισμού. Επίσης, συμφωνήθηκε η δημιουργία ενός ευρωπαϊκού κυπέλλου για εθνικές ομάδες.
Στο Μιτρόπα Καπ μετείχαν οι δυο κορυφαίες επαγγελματικές ομάδες από τέσσερις χώρες κεντρικής Ευρώπης: Αυστρία, Ουγγαρία, Τσεχοσλοβακία και Γιουγκοσλαβία σε αγώνες νοκ-άουτ. Οι πρώτοι αγώνες παίχτηκαν στις 14 Αυγούστου 1927. Το πρώτο τρόπαιο κατέκτησε η Σπάρτα Πράγας.
Το 1929 ιταλικές ομάδες πήραν τη θέση των ομάδων από τη Γιουγκοσλαβία.
Το 1934 οι ομάδες αυξήθηκαν σε τέσσερις από κάθε χώρα.
Το 1936 προσκλήθηκαν να μετάσχουν ομάδες από την Ελβετία και το 1937 από τη Ρουμανία και ξανά από τη Γιουγκοσλαβία.
Το 1938 η Αυστρία αναγκάστηκε να αποχωρήσει έπειτα από την εκβιαστική απορρόφησή της από τη Γερμανία, με το "Anschluss".
Το 1939 το κύπελλο έγινε με τη συμμετοχή μόνο οκτώ ομάδων.
Το 1940 η διοργάνωση ξεκίνησε αλλά διακόπηκε πριν ολοκληρωθεί, λόγω του Β' Παγκοσμίου πολέμου.

Μεταπολεμική περίοδος

Μετά το Β' Παγκόσμιο πόλεμο το κύπελλο δεν ξεκίνησε αμέσως αλλά το 1951 με το όνομα Zentropa Cup. Σταδιακά έχασε το κύρος του, μιας και από το 1955 ξεκίνησαν οι άλλες ευρωπαϊκές διοργανώσεις, αν και ξαναπήρε το παλιό του όνομα.
Τη δεκαετία του ’80 διεξαγόταν μεταξύ των πρωταθλητών της Β΄ κατηγορίας των χωρών της Κεντρικής Ευρώπης.
Για τελευταία φορά διεξήχθη το 1992 και το κατέκτησε η Μπόρατς Μπάνια Λούκα από τη Γιουγκοσλαβία. Όμως, τον τελικό παρακολουθήσαν λιγότεροι από 1000 θεατές!
Μεταμόρφωση Ανθηρού Καρδίτσας

Γεωγραφία - Αξιοθέατα

Η Μεταμόρφωση Ανθηρού ή Αργιθέας βρίσκεται στα βορειοδυτικά όρια του νομού Καρδίτσας με το νομό Τρικάλων. Απέχει 5 χλμ. Β.-ΒΔ. του Ανθηρού που είναι η έδρα του δήμου και 70,5 χλμ. Δ. της Καρδίτσας. Η παλιά ονομασία του χωριού ήταν Κατούσι και είναι κτισμένο μέσα σε ήρεμο και όμορφο φυσικό περιβάλλον. Υπάρχουν πετρόκτιστα επιπλωμένα διαμερίσματα, δύο κέντρο εστίασης στην τοποθεσία "Παλιός Μύλος" στην είσοδο του χωριού και στο κέντρο του χωριού.

Ιερά Μονή Γεννήσεως της Θεοτόκου

Σημαντικό αξιοθέατο είναι η Ιερά Μονή Γεννήσεως της Θεοτόκου που βρίσκεται ανάμεσα στη Μεταμόρφωση και τον οικισμό Λαγκάδι και από το 1983 έχει χαρακτηριστεί ως ιστορικό διατηρητέο μνημείο. Η μονή έχει ανακαινιστεί και από το παλιό μοναστήρι, που υπολογίζεται ότι κτίστηκε γύρω στα 1600, διασώζεται το καθολικό,  τμήματα των κελιών και του περιβόλου. Στο εσωτερικό του υπήρχε περίτεχνο τέμπλο του φυλάσσεται στο Εκκλησιαστικό - Ιστορικό - Λαογραφικό μουσείο του χωριού. Tο καθολικό αποτελείται από δύο τμήματα: το κάτω τμήμα που είναι ναός αθωνιτικού τύπου αφιερωμένος στο Γενέσιον της Θεοτόκου διακοσμημένος με τοιχογραφίες των μέσων του 17ου αιώνα και το επάνω τμήμα το οποίο είναι δίδυμος ναός με το βόρειο μέρος του αφιερωμένο στη Ζωοδόχο Πηγή το δε νότιο στους Αγίους Αναργύρους.

Διοικητικά

Το χωριό με το παλιό του όνομα Κατούσι αναφέρεται επίσημα το 1951 να προσαρτάται στην τότε κοινότητα Ανθηρού. Μετονομάστηκε σε Μεταμόρφωσις το 1957. Σύμφωνα με το σχέδιο Καλλικράτης ανήκει στην τοπική κοινότητα Ανθηρού που υπάγεται στη δημοτική ενότητα Αργιθέας του δήμου Αργιθέας και σύμφωνα με την απογραφή 2011 έχει πληθυσμό 105 κατοίκους.
Βερνάρδος Β΄ του Μπάντεν-Μπάντεν

Βιογραφία

Ήταν ο δευτερότοκος γιος του Ιακώβου μαργράβου του Μπάντεν-Μπάντεν και της Αικατερίνης, κόρης του Καρόλου Β΄ δούκα της Λωρραίνης.
Το 1458 απεβίωσε στο Μονκαλιέρι του Τορίνο σε ηλικία 30 ετών και τάφηκε στο ναό της Αγ. Μαρίας του Μονκαλιέρι. Η Καθολική Εκκλησία τον ανακήρυξε άγιο.
Χαλανδριανή Σύρου

Ανασκαφές

Η ακρόπολη βρίσκεται πάνω σε απόκρημνο βράχο που έχει πρόσβαση μόνο από μία πλευρά. Οι πρώτες ανασκαφές έγιναν το 1898 από τον Χρήστο Τσούντα και βρέθηκαν όστρακα, επιγραφές, λείψανα τείχους, περιτειχίσματος και κτιρίων. Το περιτείχισμα ήταν χαμηλό και το τείχος ισχυρό, με έξι πύργους από τους οποίους διασώζονται ερείπια.
Κοντά στην ακρόπολη βρέθηκε νεκροταφείο και ένα δεύτερο σε παρακείμενη πλαγιά του λόφου που περιλαμβάνει 600 τάφους. Δεν βρέθηκαν κατάλοιπα οικιών αλλά ο χώρος, σύμφωνα με τα ευρήματα, κατοικήθηκε από την προϊστορική εποχή. Βρέθηκαν επίσης πολλά πήλινα ειδώλια, εργαλεία, όπλα, κοσμήματα και πολλά τηγανοειδή αγγεία με περίτεχνες διακοσμήσεις.
Πολ-Αλμπέρ Φεβριέ

Βιογραφία

Σπουδαστής στην École nationale des chartes, αποφοίτησε ως Αρχειονόμος Παλαιογράφος χάρη σε μια διατριβή με τίτλο « Η ανάπτυξη των πόλεων της Ανατολικής Κάτω Προβηγκίας μέχρι τον 16ο αιώνα » (1955). Αφού υπήρξε μέλος της Γαλλικής Σχολής της Ρώμης, διορίστηκε συντηρητής στα Εθνικά Αρχεία και, στη συνέχεια, στα Νομαρχιακά Αρχεία του Ερώ. 
Στη συνέχεια, δίδαξε αρχαιολογία και ιστορία στο Πανεπιστήμιο του Αλγερίου και, από το 1968 ως το 1991, ρωμαϊκή ιστορία στο Πανεπιστήμιο της Προβηγκίας, του οποίου έγινε και αντιπρόεδρος.
Το 2001, ένα ενιαίο κέντρο ερευνών που έφερε το όνομά του ιδρύθηκε από το Πανεπιστήμιο της Προβηγκίας.
Τουρκικός Στρατός Ξηράς

Διάρθρωση

Η δομή του τουρκικού στρατού ιστορικά είχε δύο όψεις: τη επιχειρησιακή και τη διοικητική. Η επιχειρησιακή αλυσίδα αποτελείται από τους σχηματισμούς πεδίου μάχης, και η διοικητική με τα όπλα και τα σώματα - πεζικό, τεθωρακισμένα, πυροβολικό κλπ.
Ρούπρεχτ Δ΄ του Νασσάου

Βιογραφία

Ήταν γιος του Βάλραμ Α΄ κόμη του Νασσάου και της Κουνιγκούντε, κόρης του Πόππο Β΄ κόμη της Νίντα. Μεγαλύτερος αδελφός του ήταν ο Ερρίκος Β΄.
Το 1198 απεβίωσε ο πατέρας τους και τον διαδέχθηκε ο Ερρίκος Β΄ με συγκυβερνήτη τον Ρούπρεχτ Δ΄. Υποστήριξε τον Φρειδερίκο Α΄ Χοενστάουφεν στις διενέξεις των ετών 1170-80 και αμείφθηκε με το Βήσμπαντεν. Το 1214 ο Ερρίκος Β΄ έλαβε τη διοίκηση (vogtei) του Βήσμπαντεν και της γύρω περιοχής, τα οποία κράτησε αυξάνοντας τις κτήσεις των Νασσάου. 
Περί το 1200 οι δύο αδελφοί άρχισαν να κτίζουν στην κορυφή Ζπίτσκιπελ της οροσειράς Τάουνους το κάστρο Ζόννενμπεργκ, επάνω από το Βήσμπαντεν. Αυτό έγινε για προστασία από τον αρχιεπίσκοπο του Μάιντς και τους υποτελείς του κυρίους του Έππσταϊν, που συνόρευαν με το Βήσμπαντεν. Ωστόσο ο Σύλλογος του καθεδρικού του Αγ. Μάρτιν στο Μάιντς διεκδίκησε το Ζόννενμπεργκ. Το 1221 το Νασσάου πλήρωσε 30 μάρκα ως αποζημίωση στο Σύλλογο του καθεδρικού, αναγκάστηκε να αναγνωρίσει τον αρχιεπίσκοπο ως επικυρίαρχο και απέκτησε το κάστρο ως φέουδο υποτελές στο Μάιντς. 
Το 1230 ο Ρούπρεχτ Δ΄ εισήλθε στο ιπποτικό Τάγμα των Τευτόνων. Όταν απεβίωσε π. το 1240 κληροδότησε την περιουσία του στο Τάγμα. Οι ανιψιοί του όμως τη διεκδίκησαν και συγκρούστηκαν με το Τάγμα γι' αυτήν.

Οικογένεια

Νυμφεύτηκε πριν το 1229 τη Γερτρούδη, ίσως κόρη του κόμη του Κλέεμπουργκ και απέκτησαν μία κόρη.
Ζβόνιμιρ Μπόμπαν

Βιογραφικό

Γεννήθηκε στο Ιμότσκι της Κροατίας στις 8 Οκτωβρίου του 1968 και ξεκίνησε την καριέρα του από την Ντιναμό Ζάγκρεμπ .Τον Μάιο του 1990 κατά τα επεισόδια μεταξύ Κροατών και Σέρβων στον αγώνα της ομάδας του με τον Ερυθρό Αστέρα επιτέθηκε σε αστυνομικό που χτυπούσε Κροάτη οπαδό με αποτέλεσμα να αποκτήσει τη φήμη εθνικού ήρωα στην πατρίδα του.
Το 1991 έκανε το μεγάλο άλμα καθώς αποκτήθηκε από την ιταλική ΑΚ Μίλαν , η οποία αρχικά τον παραχώρησε με τη μορφή δανεισμού στην Μπάρι.Τον επόμενο χρόνο επέστρεψε στο Μιλάνο όπου παρέμεινε για 9 σεζόν κατακτώντας πολλούς τίτλους και διακρίσεις. 
Βοήθησε τα μέγιστα την ομάδα του να κατακτήσει το Τσάμπιονς Λίγκ του 1994 στην Αθήνα και την επόμενη χρονιά συμμετείχε ξανά στον τελικό ενώ στις εγχώριες διοργανώσεις πανηγύρισε 4 φορές την κατάκτηση του πρωταθλήματος.
Τον Αύγουστο του 2001 παραχωρήθηκε δανεικός στη Θέλτα όμως τον Οκτώβριο του ίδιου έτους αποσύρθηκε από την ενεργό δράση.

Εθνική Ομάδα

Ο Μπόμπαν ήταν μέλος της Εθνικής Ελπίδων της Γιουγκοσλαβίας που κατέκτησε το Παγκόσμιο Πρωτάθλημα το 1987 ενώ με την Εθνική Ανδρών είχε μέχρι το 1991, 8 συμμετοχές πετυχαίνοντας 1 γκολ.Όταν η Κροατία ανακήρυξε την ανεξαρτησία της προτίμησε να συνεχίσει στην Εθνική ομάδα της πατρίδας του όπου μέχρι το 1999 αγωνίστηκε σε 51 αγώνες και σκόραρε 12 φορές.Στο Μουντιάλ του 1998 ήταν αρχηγός της Εθνικής Κροατίας που κατέλαβε την 3η θέση της διοργάνωσης.
Raging Silence

Τραγούδια

1. Hold Your Head Up (Argent, White) - 4:33

2. Blood Red Roses (Goalby) - 4:10

3. Voice on my TV (Box, Lanzon) - 4:20

4. Rich Kid (Bolder) - 4:49

5. Cry Freedom (Box, Lanzon) - 4:34

6. Bad Bad Man (Lanzon) - 4:11

7. More Fool You (Box, Lanzon) - 3:34

8. When the War is Over (Prestwich) - 5:09

9. Lifeline (Roddy, Medica, Frederiksen, Haselden) - 4:53

10. Rough Justice (Box, Shaw, Lanzon, Bolder) - 4:21

Μέλη των Uriah Heep

Το "Raging Silence" ηχογραφήθηκε από τους εξής μουσικούς:
Μπέρνι Σο - φωνητικά
Μικ Μποξ - κιθάρα
Φιλ Λανζόν - πλήκτρα
Τρέβορ Μπόλντερ - μπάσο
Λι Κέρσλεηκ - τύμπανα
Θυγατρική εταιρεία

H θυγατρική εταιρεία είναι μια εταιρεία που ανήκει ή ελέγχεται από άλλη εταιρεία, η οποία ονομάζεται η μητρική εταιρεία ή εταιρεία χαρτοφυλακίου. Η θυγατρική μπορεί να είναι ιδιωτική ή κρατική επιχείρηση.
Γιώργος Σταθάκης

Πανεπιστημιακή απασχόληση

Από το 1985 μέχρι 1987, ήταν Ειδικός Επιστήμονας στο Tμήμα Mηχανικών H/Y του Πανεπιστημίου Πάτρας. 
Το 1988 έγινε λέκτορας στο Πανεπιστήμιο Κρήτης, αναπληρωτής καθηγητής το 1992 και καθηγητής το 1997).
Παύλος Παυλάκης

Βιογραφικά στοιχεία

Ο Παύλος Παυλάκης γεννήθηκε στα Άρδανα στις 10 Νοεμβρίου 1930. Ομιλεί, πέρα από την ελληνική, την αγγλική γλώσσα. Είναι λογιστής και επιχειρηματίας.
Την περίοδο 1955-1959 συμμετείχε στον αγώνα της ΕΟΚΑ.

Πολιτική διαδρομή

Την περίοδο 1959-1960 ήταν γενικός γραμματέας του Ενιαίου Δημοκρατικού Μετώπου Αναδημιουργίας (ΕΔΜΑ), κόμμα από το οποίο προήλθε το Πατριωτικό Μέτωπο. Το ΕΔΜΑ αποτέλεσε την πολιτική έκφραση των αγωνιστών της ΕΟΚΑ.
Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Αμμοχώστου με το Πατριωτικό Μέτωπο για την περίοδο 1960-1970. Μετά τη διάλυση του Πατριωτικού Μετώπου το 1969 συνέχισε ως ανεξάρτητος. Την περίοδο 1960-1961 διετέλεσε κοινοβουλευτικός εκπρόσωπος του Πατριωτικού Μετώπου.

Αθλητικές δραστηριότητες

Ο Παύλος Παυλάκης διετέλεσε πρόεδρος του αθλητικού σωματείου Ανόρθωση τις περιόδους 1961-1962 και 1966-1967. Για την προσφορά του στο σωματείο, η Ανόρθωση τον ανακήρυξε επίτιμο πρόεδρος της το 2015.
Φραγκίσκος Α΄ Κρίσπος

Άνοδος στο δουκάτο

Ο Φραγκίσκος Α΄ ήταν πιθανότατα πειρατής και απεστάλη από την Δημοκρατία της Βενετίας στην Νάξο, επειδή ανησυχούσαν έντονα με την ανικανότητα του προκατόχου του Νικολάου Γ΄ από την Οικογένεια νταλε Κάρτσερι, που ήταν γιος της Φιορέντσας Σανούδου δούκισσας της Νάξου. Οι κτήσεις της Βενετίας στο Αιγαίο Πέλαγος υπέφεραν έντονα από τις επιδρομές των Οθωμανών και ο Νικόλαος Γ΄ με προδοτικές πράξεις εξαγρίωσε τη Βενετία· επίσης οι πιέσεις του στους υπηκόους τον έκαναν αντιπαθή.
Τότε ο Φραγκίσκος Α΄ οργάνωσε την δολοφονία του με ένα κυνήγι, στο οποίο συμμετείχαν ο ίδιος ο Νικόλαος Γ΄ νταλε Κάρτσερι και οι σύντροφοι του Φραγκίσκου Α΄. Οι σύντροφοι σκότωσαν τον Νικόλαο Γ΄ και δήλωσαν, ότι δέχτηκε επίθεση από άγνωστους ληστές και πέθανε πέφτοντας από το άλογο του. Αμέσως μετά παρότρυναν τον Φραγκίσκο να αναλάβει ο ίδιος την κυβέρνηση του δουκάτου, κάτι που δέχτηκε. Η Δημοκρατία της Βενετίας τον αναγνώρισε αμέσως και τον συνεχάρη. 
Με την άνοδό του στο δουκάτο ο Φραγκίσκος Α΄ έστειλε τον επίσκοπο της Μήλου στη Βενετία για τη συγκατάθεση: της παραχωρούσε τις δύο βαρονίες του Νικολάου Γ΄ νταλε Κάρτσερι στην Εύβοια. Η Βενετία, μια και ο Νικόλαος Γ΄ είχε συνωμοτήσει εναντίον της, συμβιβάστηκε με το νέο δούκα, μάλιστα τον είδε ως δυναμικό υπερασπιστή του δουκάτου εναντίον των Οθωμανών. Οι βαρόνοι της Νάξου τάχθηκαν με το μέρος του.

Η υπόθεση της Άνδρου

O Φραγκίσκος Α΄ αφαίρεσε την Άνδρο από την κυριότητα της Μαρίας Σανούδου -ομομήτριας αδελφής του Νικολό νταλε Κάρτσερι και κόρης του τελευταίου δούκα από το Οίκο των Σανούδων Νικολάου Β΄ Σπετσαμπάντα και την έδωσε στην κόρη του Πετρονίλα. H Μαρία διαμαρτυρήθηκε στον Βενετό βάιλο της Χαλκίδας Τζένο. Τότε ο νέος δούκας πάντρεψε την Πετρονίλα με το γιο του βάιλου, τον Πιέτρο Τζένο και αποζημίωσε τη Μαρία Σανούδου με την κυριότητα της Πάρου. Η Μαρία εξακολουθούσε να ζητά το δίκαιό της, αλλά η υπόθεσή της έπαιρνε συνέχεια αναβολές. Επίσης η σύζυγος του Νικολάου Γ΄ νταλε Κάρτσερι αποζημιώθηκε με κτήματα στη βόρειο Εύβοια. Ο δούκας έγινε υποτελής της Βενετίας, μια και ο επικυρίαρχος του πρίγκιπας της Αχαΐας Ιάκωβος των Μπω απεβίωσε το 1383. Πράγματι η Βενετία τον βοήθησε με πλοία εναντίον του Βαγιαζήτ Α΄. 
Απεβίωσε το 1397 και τον διαδέχθηκε ο μεγαλύτερος γιος του Ιάκωβος Α΄ Κρίσπος.
Δολοφονία του Αρχιδούκα Φραγκίσκου Φερδινάνδου της Αυστρίας

Προϊστορία

Σύμφωνα με την  Συνθήκη του Βερολίνου του 1878, η Αυστροουγγαρία έλαβε την εντολή να καταλάβει και να διοικήσει το Οθωμανικό Βιλαέτι της Βοσνίας ενόσω η Οθωμανική Αυτοκρατορία διακρατούσε ακόμα επίσημα την κυριαρχία επί της περιοχής. Υπό αυτή την ίδια συνθήκη, οι Μεγάλες Δυνάμεις (Αυστρία-Ουγγαρία, Βρετανία, Γαλλία, Γερμανία, Ιταλία, Οθωμανική Αυτοκρατορία και Ρωσική Αυτοκρατορία) έδωσαν επίσημη αναγνώριση στο  Πριγκιπάτο της Σερβίας ως πλήρως κυρίαρχο κράτος, το οποίο τέσσερα χρόνια αργότερα μεταμορφώθηκε σε βασίλειο υπό τον  Μίλαν Ομπρένοβιτς IV που έτσι έγινε Βασιλιάς Μίλαν Ομπρένοβιτς ο Πρώτος. Οι μονάρχες της Σερβίας εκείνη της εποχή από τον βασιλικό  Οίκο των Ομπρένοβιτς που διατηρούσαν στενές σχέσεις με την Αυστροουγγαρία ήταν ικανοποιημένοι να διοικούν τη χώρα τους εντός των συνόρων που είχαν τεθεί από τη συνθήκη.
Γιώργος Μπαντής

Αρχή καριέρας & Ηρακλής

Η καριέρα του ξεκίνησε στις ακαδημίες της ποδοσφαιρικής ομάδας του Ακάνθου, στη γενέτειρά του, ενώ πέρασε και αρκετά χρόνια στις ακαδημίες του Ηρακλή. Το 2005, έγινε επαγγελματίας, όπου αγωνίστηκε με τον Ηρακλή, σε 15 αγώνες σε όλες τις διοργανώσεις, στον οποίο έκατσε έως και το 2011. Ουσιαστικά, όμως το ντεμπούτο του το έκανε την 1 Μαρτίου του 2009, σε έναν αγώνα κόντρα στον Λεβαδειακό.

Αστέρας Τρίπολης

Το 2011, πήρε μεταγραφή στον Αστέρα Τρίπολης, στον οποίον αγωνίστηκε σε 50 αγώνες πρωταθλήματος. Το ντεμπούτο του με τον Αστέρα Τρίπολης, το έκανε στις 4 Μαρτίου του 2012, κόντρα σε έναν αγώνα με τον Εργοτέλη. Συνολικά, αγωνίστηκε σε 70 αγώνες με την ομάδα της Τρίπολης, έως και το 2016. Με τον Αστέρα Τρίπολης, επίσης, συμμετείχε και σε ευρωπαϊκούς αγώνες, όλους στο Europa League, με το ντεμπούτο του εκεί να γίνεται στις 19 Ιουλίου του 2012, κόντρα στην Ίντερ Μπακού. Κατόπιν πήρε μεταγραφή στην Ομόνοια Λευκωσίας, χωρίς όμως να αγωνιστεί σε επίσημο αγώνα.

Πανιώνιος

Από τον χειμώνα του 2017, ο Μπαντής, ανήκει στον Πανιώνιο. Το ντεμπούτο του στον Πανιώνιο, συνοδεύτηκε και με σπουδαία νίκη κόντρα στον Ολυμπιακό στο Γεώργιος Καραϊσκάκης, στις 26 Φεβρουαρίου του 2017, η οποία είχε φέρει την ομάδα του Πανιωνίου κοντά στην κατάκτηση του πρωταθλήματος.

Προσωπική ζωή

Ο Γιώργος Μπαντής έγινε περισσότερο γνωστός για κάποιες κοινωνικές τοποθετήσεις και στάσεις του, όπως στο θέμα της Ηριάννας, όπου ήταν ένας εκ των 8 επαγγελματιών ποδοσφαιριστών που ξεκίνησαν να εκφράζουν την αλληλεγγύη τους προς την Ηριάννα. Αργότερα, ακολούθησαν κι άλλοι αθλητές την κίνηση αυτών και υπέγραψαν στο κείμενο αλληλεγγύης για την Ηριάννα.
Αργότερα, και συγκεκριμένα, μέσα στον Νοέμβρη του 2017, ο Μπαντής, απάντησε και σε σχόλιο του Βασίλη Τσιάρτα, ο οποίος είπε: «Την ΕΛΛΗΝΙΚΗ ΣΗΜΑΙΑ πρέπει να την κρατάνε Έλληνες. ΑΔΙΑΠΡΑΓΜΑΤΕΥΤΟ», απαντώντας: «Έλληνες,πανηγυρίστε είμαστε πρωταθλητές Ευρώπης!!! Υ.Γ Βγάλτε την φόρμα απο τον Γερμανό.«, το σχόλιο συνοδεύτηκε με στίχους του Γιάννη Ρίτσου, και εικόνα του Ότο Ρεχάγκελ, από το Euro 2004.
Πρόγραμμα Μάρινερ

Το πρόγραμμα Μάρινερ

Το πρόγραμμα ήταν πρωτοποριακό, συμπεριλαμβανομένης της πρώτης πλανητικής προσέγγισης, της πρώτης πλανητικής προσεδάφισης δορυφορικής συσκευής και του πρώτου διαστημικού ελιγμού με την βοήθεια πεδίων βαρύτητας.
Από τα δέκα οχήματα στο πλαίσιο του προγράμματος αυτού, επτά ήταν επιτυχή και τρία χάθηκαν. Τα υστερότερα οχήματα Μάρινερ 11 και Μάρινερ 12 μεταφέρθηκαν στο ακόλουθο πρόγραμμα Βόγιατζερ και μετονομάστηκαν σε Βόγιατζερ 1 και Βόγιατζερ 2 αντίστοιχα, ενώ τα Βίκινγκ 1 και Βίκινγκ 2, τεχνητοί δορυφόροι του Άρη, ήταν πιο τελειοποιημένα και εξελιγμένα μοντέλα του Μάρινερ 9.
Άλλα διαστημικά σκάφη τύπου Μάρινερ, που εκτοξεύθηκαν μετά τα Βόγιατζερ, ήτανε το Μαγγελάνος με προορισμό την Αφροδίτη, και το Γαλιλαίος με προορισμό τον Δία.
Η δεύτερη γενεά των διαστημικών σκαφών Μάρινερ υπό την ονομασία Μάρινερ Μαρκ Β (Mariner Mark II) ανέδειξε τελικά το ανιχνευτικό Κασσίνι-Χόιγκενς (Cassini-Huygens), τώρα σε τροχιά γύρω από τον Κρόνο.
Η διαστημική συσκευή New Horizons (νέοι ορίζοντες) που εκτοξεύτηκε πρόσφατα με προορισμό τον Πλούτωνα, είναι βασισμένο κυρίως στις πιο απλουστευμένες Πάιονηρ 10 και Πάιονηρ 11 έχοντας και μερικά χαρακτηριστικά γνωρίσματα από τη σειρά Μάρινερ, συμπεριλαμβανομένης της τριαξονικής σταθεροποίησης και του ανακλαστήρα δορυφορικής επικοινωνίας.

Βασικά κοινά χαρακτηριστικά

Τα διαστημικά σκάφη τύπου Μάρινερ έχουν ως κοινό χαρακτηριστικό τους ένα σκάφος με την μορφή οκταγώνου, το οποίο στεγάζει όλο τον ηλεκτρονικό εξοπλισμό και χρησιμεύει ως σύνδεσμος για όλα τα εξωτερικά εξαρτήματα, όπως οι κεραίες, οι φωτογραφικές μηχανές, το σύστημα προώθησης και το ηλεκτροδοτικό σύστημα ενέργειας.
Από το Μάρινερ 4 και μετά, όλα τα οχήματα Μάρινερ διέθεταν τέσσερα φωτοβολταϊκά πλαίσια, εκτός από το Μάρινερ 10 που είχε μόνο δύο. Μόνο το Μάρινερ 2 έχει για πρότυπο το διαστημικό σκάφος Ranger που πήγε στο φεγγάρι.
Επιπλέον, όλα εκτός από το Μάρινερ 2 και το 5 ήταν εξοπλισμένα με τηλεοπτικές κάμερες.
Μέχρι και το Μάρινερ 5 χρησιμοποιήθηκαν πύραυλοι τύπου Atlas-Agena για την εκτόξευση, ενώ από το Μάρινερ 6 και μετά χρησιμοποιήθηκαν πύραυλοι τύπου Atlas-Centaur.
Ετυμολογία

Ετυμολογία της "ετυμολογίας"

Η λέξη "ετυμολογία" απαντάται στην αρχαία ελληνική γλώσσα ως ἐτυμολογία < ἔτυμον, “‘αληθινή έννοια’” + -λογία, “‘μελέτη της ’”, από την λέξη λόγος> Ο Έλληνας ποιητής Πίνδαρος (522 π.χ) χρησιμοποίησε δημιουργικές ετυμολογίες για να κολακέψει τους χορηγούς του. Ο Πλούταρχος χρησιμοποίησε ετυμολογίες που βασίζονταν ασαφώς σε φανταστικές ομοιότητες ήχων. Το έργο του Ισιδώρου της Σεβίλλης Etymologiae ήταν μια εγκυκλοπαιδική ανίχνευση των "πρώτων εννοιών" που παρέμεινε χωρίς κριτική σε χρήση στην Ευρώπη μέχρι τον 16ο αιώνα. Αλλά και το Etymologicum genuinum είναι μια γραμματική εγκυκλοπαίδεια που επεξεργάστηκαν στην Κωνσταντινούπολη τον 9ο μ.χ. αιώνα, ένα έργο μεταξύ πολλών παρόμοιων στο Βυζάντιο. Η Legenda Aurea του 14ου αιώνα αρχίζει την εξιστόρηση της ζωής του κάθε αγίου με μια ευφάνταστη αναφορά στην μορφή της ετυμολογίας.
Κύπελλο Ελλάδας πετοσφαίρισης ανδρών 2018-2019

Το κύπελλο Ελλάδας βόλεϊ ανδρών για την περίοδο 2018–19 είναι η 32η διοργάνωση στην ιστορία του θεσμού, και διοργανώνεται από την ΕΟΠΕ. Δικαίωμα συμμετοχής έχουν όλες οι ομάδες της Α2 εθνικής κατηγορίας ανδρών περιόδου 2018-19, ενώ η συμμετοχή για της ομάδες της Βόλεϊ Λιγκ 2018-19 είναι υποχρεωτική. Τελικά δήλωσαν συμμετοχή 11 ομάδες από την Α2, που με τις 10 ομάδες της Βόλεϊ Λιγκ αποτέλεσαν ένα σύνολο από 21 ομάδες. Οι αγώνες ξεκίνησαν στις 5 Δεκεμβρίου 2018 και ολοκληρώθηκαν με το Φάιναλ-φορ, που διεξήχθη στην Ιεράπετρα στις 20 και 21 Απριλίου 2018. Κυπελλούχος αναδείχθηκε ο Π.Α.Ο.Κ. για 3η φορά στην ιστορία του.

B' Φάση

Στη φάση αυτή εισήλθαν οι 10 ομάδες της Βόλεϊ Λιγκ, και με τις 6 ομάδες που προκρίθηκαν από την Α' Φάση αποτέλεσαν ένα σύνολο από 16 ομάδες.

Τελική φάση (Φάιναλ-4)

Η τελική φάση (φάιναλ-4) διεξήχθη το διήμερο 19 - 20 Απριλίου 2019 στην Ιεράπετρα στο γυμναστήριο "Μάρκος Φωνιαδάκης" και μεταδόθηκε τηλεοπτικά από το κανάλι ΕΡΤ Sports της δημόσιας τηλεόρασης.
Βιβλιοθήκη Πανεπιστημίου Μακεδονίας

Το όραμα για το μέλλον

Ο χώρος και οι υπηρεσίες της Βιβλιοθήκης θα πρέπει να προσαρμόζονται ευέλικτα στις νέες τεχνολογίες της πληροφόρησης και στις χρήσεις τους και να καταστούν ένα πολύπλευρο «εργαστήριο» για νέες μεθόδους διδασκαλίας και μάθησης σε ένα δικτυωμένο περιβάλλον. Η Βιβλιοθήκη θα εξελιχθεί σε έναν δυναμικό φυσικό και ψηφιακό χώρο που θα ενθαρρύνει τη μάθηση μέσω της έρευνας, της ανταλλαγής απόψεων, της συζήτησης και καθοδήγησης.
RubyJS

Η RubyJS είναι μια μεταφορά του Google Web Toolkit στη γλώσσα προγραμματισμού Ruby. Η RubyJS μεταγλωττίζει πηγαίο κώδικα Ruby σε JavaScript, επιτρέποντας τη συγγραφή εφαρμογών που τρέχουν στο φυλλομετρητή του χρήστη.
Γλουτοί

Ανατομία

Οι γλουτοί σχηματίζονται από τις μάζες των γλουτιαίων μυών ή των "γλουτών" που υπερτίθενται από ένα στρώμα λίπους. Η ανώτερη όψη του γλουτού τελειώνει στην λαγόνια κορυφή και η κατώτερη όψη σκιαγραφείται από την οριζόντια πτυχή του γλουτιαίου. 
Οι γλουτοί επιτρέπουν στα πρωτεύοντα να κάθονται όρθια χωρίς να χρειάζεται να στηρίξουν το βάρος τους στα πόδια τους, όπως κάνουν τα τετράποδα ζώα. Οι θυλυκοί μπαμπουίνοι έχουν κόκκινους γλουτούς που κοκκινίζουν για να προσελκύσουν τους αρσενικούς. Στην περίπτωση των ανθρώπων, τα θηλυκά τείνουν να έχουν αναλογικά ευρύτερους και παχύτερους γλουτούς λόγω του υψηλότερου υποδόριου λίπους και των αναλογικά ευρύτερων γοφών.
Εκλογές στις Βρετανικές Παρθένους Νήσους

Οι εκλογές στις Βρετανικές Παρθένους Νήσους διεξάγονται για την ανάδειξη των μελών της Συνέλευσης (House of Assembly of the British Virgin Islands), πρώην ονομασία: Νομοθετικό Συμβούλιο). Με βάση το Σύνταγμα, θα πρέπει να γίνονται κάθε 4 χρόνια (γενικές εκλογές). Σε περίπτωση παραίτησης ή θανάτου ενός μέλους, διεξάγονται επαναληπτικές εκλογές για την πλήρωση της έδρας. Από το 1950 οπότε αποκαταστάθηκε η δημοκρατία, έχουν γίνει συνολικά 15 γενικές εκλογές και 3 επαναληπτικές εκλογές.
Το νομοθετικό σώμα είναι ένα μόνο και απαρτίζεται από 15 μέλη, εκ των οποίων τα 13 εκλέγονται από το λαό για τετραετή θητεία και άλλα 2 είναι εξ οφίτσιο: ο Γενικός Εισαγγελέας και ο Πρόεδρος της Βουλής (Speaker of the House).  Από τα 13 εκλεγμένα μέλη, τα 9 εκλέγονται στις έδρες των εκλογικών τους περιφερειών σε επίπεδο εδάφους (Territorial district seats) και άλλα 4 εκλέγονται σε ευρύτερο επίπεδο εδάφους (Territory-wide "at-large").
Από το 1999 επικρατεί ο δικομματισμός, καθώς δύο είναι τα κυρίαρχα πολιτικά κόμματα. Οι εκλογές του 1999 ήταν οι πρώτες στην ιστορία κατά τις οποίες δεν εξελέγη ούτε ένας ανεξάρτητος υποψήφιος. Έκτοτε μόλις ένας ανεξάρτητος υποψήφιος, ο Έλβιν Κρίστοφερ εξελέγη το 2003.
Αναφορικά με τη διαδικασία των εκλογών, αυτή βασίζεται στο σύστημα του Ουεστμίνστερ. Τα κόμματα ορίζουν τους υποψηφίους τους κατά την ημέρα ορισμού και εν συνεχεία διεξάγεται η εκλογική αναμέτρηση λίγες εβδομάδες αργότερα. Η κυβέρνηση σχηματίζεται από τον ηγέτη που κατέχει την πλειοψηφία στο κοινοβούλιο.

2015

Στις προηγούμενες εκλογές, που διεξήχθησαν στις 8 Ιουνίου 2015, το Εθνικό Δημοκρατικό Κόμμα κέρδισε σαρωτική νίκη με 11 έδρες έναντι μόνο 2 για το Κόμμα των Παρθένων Νήσων της αντιπολίτευσης.

2011

Στις εκλογές που διεξήχθησαν στις 7 Νοεμβρίου 2011, το αντιπολιτευόμενο Εθνικό Δημοκρατικό Κόμμα του Ορλάντο Σμιθ κέρδισε νίκη με 9 έδρες επί του Κόμματος των Παρθένων Νήσων (VIP), του Πρωθυπουργού Ραλφ Ο' Νιλ, που έμεινε στις 4 έδρες επί συνόλου 13 που αποφασίστηκαν στην ψηφοφορία.